6.12.2022
FI
Euroopan unionin virallinen lehti
C 465/89 Tiistai 3. toukokuuta 2022
134.
täsmentää, että tekoälyjärjestelmien luokittelun ”suuririskisiksi” olisi perustuttava niiden konkreettiseen käyttöön sekä sen vahingon esiintymisyhteyteen, luonteeseen, todennäköisyyteen, vakavuuteen ja mahdolliseen peruuttamattomuu­ teen, jonka voidaan odottaa aiheutuvan ja olevan EU:n oikeudessa vahvistettujen perusoikeuksien ja terveys- ja turvallisuussääntöjen vastainen; korostaa, että luokittelua olisi helpotettava antamalla ohjeita tekoälyn kehittäjille ja heitä olisi kannustettava vaihtamaan parhaita käytäntöjä; korostaa, että oikeutta yksityisyyteen on aina kunnioitettava ja että tekoälyn kehittäjien olisi taattava tietosuojasääntöjen täysimääräinen noudattaminen;
135. korostaa, että tekoälyjärjestelmissä, jotka todennäköisesti ovat vuorovaikutuksessa lasten kanssa tai muuten vaikuttavat lapsiin, on otettava huomioon lasten oikeudet ja haavoittuvuus ja niiden on täytettävä mitä tiukimmat sisäänrakennettua ja oletusarvoista turvallisuutta ja yksityisyyttä koskevat vaatimukset;
136. toteaa, että ympäristöt, joissa tekoälyjärjestelmät toimivat, voivat olla erilaisia yritysten välisessä toiminnassa (B2B) ja toisaalta yritysten ja kuluttajien välisessä toiminnassa (B2C); huomauttaa, että kuluttajien oikeuksia on suojeltava oikeudellisesti kuluttajansuojalainsäädännön avulla; korostaa, että vaikka yritykset voivat ratkaista vastuukysymykset ja muut oikeudelliset haasteet nopeasti ja kustannustehokkaasti sopimustietä suoraan liikekumppaneidensa kanssa, lainsäädäntöä saatetaan tarvita suojaamaan pieniä yrityksiä määräävässä asemassa olevien toimijoiden harjoittamalta markkinavoiman väärinkäytöltä, joka ilmenee kaupallisena tai teknologialukkiutumana, markkinoille pääsyn esteinä tai tiedon epäsymmetrisyyteen liittyvinä ongelmina; korostaa, että on myös välttämätöntä ottaa huomioon pk-yritysten ja startup-yritysten tarpeet, sillä niihin kohdistuu monimutkaisia vaatimuksia eikä niitä pidä asettaa epäedulliseen asemaan sellaisiin suurempiin yrityksiin nähden, joilla on resursseja ylläpitää suuria oikeudellisia ja vaatimustenmukaisuudesta huolehtivia yksiköitä;
137. korostaa tarvetta soveltaa periaatepohjaista lähestymistapaa ratkaisematta oleviin eettisiin kysymyksiin, joita tekoälysovellusten myynnin ja käytön synnyttämät uudet tekniset mahdollisuudet nostavat esiin, muun muassa noudattamalla perustavanlaatuisia sitovia periaatteita, kuten vahinkojen välttämisen periaatetta, ihmisarvon ja perus­ oikeuksien kunnioittamisen periaatetta ja demokraattisen prosessin suojelemista; panee merkille, että tekoälyn kehittämiseen liittyvät hyvät käytännöt, kuten ihmiskeskeinen tekoäly, vastuullinen hallinto, läpinäkyvyyden ja selitettävyyden periaate sekä kestävän tekoälyn periaate, jotka ovat täysin sopusoinnussa YK:n kestävän kehityksen toimintaohjelman 2030 kanssa, ovat myös tärkeitä tekijöitä tekoälytaloutta luotaessa;
138. myöntää, että tekoälyalgoritmeista ei aina saada täysin puolueettomia, koska ihanteena olevaa datan virheettömyyttä on hyvin vaikea tai lähes mahdoton saavuttaa; toteaa, että jopa testattu tekoälyjärjestelmä törmää todellisuudessa väistämättä tilanteisiin, jotka voivat vääristää tuloksia, kun se otetaan käyttöön ympäristössä, joka eroaa käytetystä opetus- ja testausdatasta; korostaa, että EU:n olisi pyrittävä parantamaan datajoukkojen ja algoritmien läpinäkyvyyttä, tehtävä erittäin tiivistä yhteistyötä tekoälyn kehittäjien kanssa, jotta voidaan tasoittaa ja vähentää rakenteellisten yhteiskunnallisten ennakkoluulojen vaikutusta, ja harkittava ihmisoikeuksia koskevaa huolellisuusvelvoitetta koskevien pakollisten sääntöjen soveltamista kehittämisprosessin varhaisessa vaiheessa;
139. toteaa, että tekoälyjärjestelmiä koskevia mielekkäitä läpinäkyvyys- ja selitettävyysvelvoitteita ei välttämättä voida panna aina täytäntöön, vaikka ne ovat monissa tapauksissa hyödyllisiä; panee merkille, että teollis- ja tekijänoikeuksia ja liikesalaisuuksia on suojeltava laittomilta käytännöiltä, kuten teolliselta vakoilulta;
140. toteaa, että teollis- ja tekijänoikeuksia koskevalla lainsäädäntökehyksellä on edelleen kannustettava ja suojeltava tekoälyalan innovoijia myöntämällä heille patentteja palkkiona keksintöjensä kehittämisestä ja julkaisemisesta; katsoo, että nykyiset lait ovat enimmäkseen tulevaisuuden vaatimukset huomioon ottavia, mutta ehdottaa tiettyjä mukautuksia, kuten avoimen lähdekoodin elementtien integrointia sekä julkisten hankintojen käyttöä, jotta voidaan tarvittaessa velvoittaa käyttämään tekoälyratkaisuihin avoimen lähdekoodin ohjelmistoja; ehdottaa uusia patenttilisensoinnin muotoja sen varmistamiseksi, että sellaisilla alueilla ja aloitteilla on käytettävissään välineitä, joilla ei muuten olisi niihin varaa;
141. katsoo, että selkeisiin sääntöihin ja standardeihin perustuvat pakolliset riskien ennakkoarvioinnit sekä tietosuojaa koskevat vaikutustenarvioinnit, joita täydennetään kolmannen osapuolen suorittamalla vaatimustenmukaisuuden arvioinnilla ja asiaankuuluvalla CE-merkinnällä, yhdistettyinä markkinavalvontaviranomaisten suorittamaan jälkikäteisval­ vontaan voisivat olla hyödyksi sen varmistamisessa, että markkinoilla olevat tekoälyjärjestelmät ovat turvallisia ja luotettavia; katsoo, että jotta pk-yritykset pystyisivät pitämään pintansa markkinoilla, olisi kehitettävä tiiviissä yhteistyössä pienyritysten kanssa tekoälyä koskevan lainsäädännön noudattamista koskevia standardeja ja ohjeita, jotka olisi mahdollisimman pitkälle yhdenmukaistettava kansainvälisesti ja asetettava saataville maksutta;